b"\n_START_ARTICLE_\nHo-Chunk\n_START_SECTION_\nHist\xc3\xb2ria\n_START_PARAGRAPH_\nQuan les tribus sioux marxaren a les planures, ells es quedaren a Wisconsin. El 1634 foren visitats per Jean Nicolet, amb qui es mostraren amistosos, per\xc3\xb2 poc despr\xc3\xa9s foren gaireb\xc3\xa9 exterminats pels illinois._NEWLINE_Durant el segle XVIII dominaren el comer\xc3\xa7 al SW de Wisconsin i NO d\xe2\x80\x99Illinois, i entre 1689 i 1763 ajudaren als francesos fins que perderen la guerra del 1753-1763, i donaren tamb\xc3\xa9 suport Pontiac. Per\xc3\xb2 el 1775-1783 donaren suport als brit\xc3\xa0nics contra els colons estatunidencs. El 1812 s'aliaren amb Tecumseh, amb qui foren ven\xc3\xa7uts a Tippecanoe i a Thames. El 1826 es produ\xc3\xad un incident a Galena (a la frontera entre Wisconsin i Illinois) amb els minaires, mentre que dos mariners a Prairie du Chien segrestaren dones winnebago, ra\xc3\xb3 per la qual els indis tacaren el vaixell i els mataren. Per aquesta ra\xc3\xb3 el 1827 declararen la guerra i foren ven\xc3\xa7uts en solitari, liderats pels seus caps Red Bird i We Kau, per tropes nord-americans amb suport dels menominee. _NEWLINE_Des d'aleshores els obligaren a cedir les terres. El 1832 intentaren enviar-los a una reserva a Iowa, per\xc3\xb2 sota la influ\xc3\xa8ncia del profeta Wabokieshkiek/White Cloud (1794-1841), barreja de sauk i fox, winnebago i shawnee influ\xc3\xaft per Tenkswatawa, s'aliaren amb fox i sauk a la Guerra de Black Hawk, per\xc3\xb2 foren ven\xc3\xa7uts tamb\xc3\xa9 a Bad Axe. Aleshores foren expulsats de Wisconsin i traslladats a Missouri. _NEWLINE_El 1852-1853 un altre profeta, Pateshke/Long Nose, funda la secta de la Friendship Dance. Tot i aix\xc3\xad, el 1858-1862 el seu cap Dandy va donar suport a la revolta santee de Little Crow a Minnesota. El 1865 uns 1.200 marxaren al Comtat de Thurston  (Nebraska), vora els omaha, on hi constitu\xc3\xafren una reserva, i la resta tornaren a Wisconsin. _NEWLINE_El 1870 foren expulsats de Wisconsin cap a Nebraska malgrat la resist\xc3\xa8ncia de Blackhawk i de Winneshiek, per\xc3\xb2 alguns, comandats per Yellow Thunder, aconseguiren quedar-se i el 1875 els organitzaren la reserva. El 1880 el seu cap John Rave o Nishkuntu/Crashing Thunder (1855-1917), influ\xc3\xaft pel caddo John Wilson, introdu\xc3\xad el culte al peyote, amb forta influ\xc3\xa8ncia cristiana, shooting (xamanisme algonqui\xc3\xa0) i ghostdance, menjaven peiot (que contenia mescalina) que els feia tenir visions de temps millors. Fundaria aix\xc3\xad la Native American Church. La NAC fou continuada a la tribu pels seus deixebles Albert Hensley (1875-?), educat a Carlisle, qui oficialitz\xc3\xa0 la secta el 1921, per Blowsnake (1875-?), la seva germana Xehaciwinga/Mountain Wolf Woman (1884-1960), introductora del peiot a Nebraska, i pels dissidents Jesse Clay i Oliver la Mere, qui el 1921 fundaria la Peyote Church of Christ._NEWLINE_Els winnebago han tingut una gran tradici\xc3\xb3 guerrera. Charles Round Low Cloud lluit\xc3\xa0 amb els regulars de Wisconsin en la Guerra civil americana. Un descendent seu, Mitchell Red Cloud Jr, fou condecorat en la Segona Guerra Mundial i mor\xc3\xad el 1950 en combat a la Guerra de Corea. En els anys 70 la winnebago Jean Day, amiga d\xe2\x80\x99Anna Mae Aquash, fou membre de l\xe2\x80\x99AIM i ajud\xc3\xa0 els menominee a Gresham, i posteriorment estigu\xc3\xa9 a Oglala el 1973."